August 23, 2015
"Paspas Dur-as Dagiti Gunglo ti Babbai iti Laoag
“PASPAS-DUR-AS” DAGITI GUNGLO TI BABBAI ITI LAOAG. Babaen ti panagsanay ken mayannatup a teknolohia, ipakpakita dagitoy a babbai a kameng ti gunglo dagiti babbai iti Siudad ti Laoag nga adda met kuarta manipud iti sukaw (water lily). Kadawyan a makita dagitoy atap a mula iti igid ti karayan, dan-aw (danaw) wenno waig. Alisto nga umadu dagitoy ket ibusenda ti nakiddit a danum a pagtubuan. Imbes a perhuisio, nam-ay ti inted dagitoy a sukaw kadagitoy a gunglo ti babbai iti Kailokuan ta nasursuroda no kasano nga apiten ket malaga dagitoy iti nadumaduma a produkto a kas kadagiti makita iti ladawan. Adda bag, folder, kallugong, tsinelas, place mat ken dadduma pay nga ar-aramidenda a panguartaan. Tunggal adda maangay a trade fair wenno exhibit, dagitoy a produkto ti maysa kadagiti kaunaan a maibus. Babaen ti online marketing, adu payen dagiti adda iti ballasiw-taaw a mayat nga agorder gapu ta nalagda ken naidumduma dagitoy ken madlaw a “nalaga gapu iti ayat.” (Leilanie G. Adriano)
(Naipablaak iti Bannawag, Agosto 31, 2015 a bilang.)
Subscribe to: Post Comments (Atom)
ltz_Latn ilo_Latn ilo_Latn ilo_Latn eng_Latn